Cap. I
filosofia sistemelor informatice


Funcţionarea unui sistem informaţional decizional presupune desfăşurarea următoarelor activităţi:

· culegerea datelor despre starea sistemului condus şi a mediului său înconjurător;

· transmiterea datelor în vederea prelucrării;

· prelucrarea datelor în scopul asigurării cu informaţii necesare procesului decizional;

· adoptarea deciziilor şi transmiterea acestora spre execuţie;

· asigurarea controlului şi urmărirea înfăptuirii deciziilor.


Sistemul informaţional face legătura între sistemul condus şi sistemul de conducere, fiind subordonat acestora. Această legătură este bidirecţională. Se poate spune că sistemul informaţional este „umbra” proceselor economice din unitate.


Utilizarea tehnicii de calcul a produs mutaţii în modul de realizare a activităţilor desfăşurate în cadrul unui sistem informaţional, şi implicit a determinat apariţia conceptului de sistem informatic. 


Sistemul informatic este un ansamblu de elemente intercorelate funcţional în scopul automatizării obţinerii informaţiilor necesare fundamentării deciziilor.

Sistemul informatic este inclus în cadrul sistemului informaţional şi are ca obiect de activitate, în general, procesul de culegere, verificare, transmitere, stocare şi prelucrare automată a datelor (datele sunt materia primă, iar informaţiile sunt produsul finit).


În ceea ce priveşte raportul dintre sistemul informatic şi sistemul informaţional, se poate aprecia că sistemul informatic tinde spre egalarea dimensiunilor sistemului informaţional, însă nu are sfera de cuprindere egală cu cea a celui din urmă, deoarece în cadrul sistemului informaţional pot exista activităţi ce nu pot fi automatizate 100%.


Un sistem informatic este compus din 6 grupe de elemente:

A) Baza tehnico-materială a sistemului;

B) Programele necesare SI;

C) Baza informaţională;

D) Baza ştiinţifică şi metodologică;

E) Resursele umane;

F) Cadrul organizatoric.

A) Baza tehnico-materială – este constituită din totalitatea echipamentelor de culegere, verificare, transmitere, stocare şi prelucrare a datelor. Reprezintă hardware-ul sistemului informatic.

B) Programele necesare SI – reprezintă software-ul sistemului informatic şi cuprinde totalitatea programelor necesare pentru funcţionarea acestuia: sistemul de operare, soft specializat pentru gestiunea datelor (SGBD, SGF), programe de aplicaţii.

C) Baza informaţională - se referă la datele supuse prelucrării, fluxurile informaţionale, sistemele şi nomenclatoarele de coduri
D) Baza ştiinţifică şi metodologică constă din modele matematice ale proceselor şi fenomenelor economice, metode şi tehnici de realizare a sistemelor informatice.

E) Resursele umane – sunt formate din personalul de specialitate (analişti, programatori, ingineri de sistem, administratori de baze de date, operatori etc) şi din beneficiarii sistemului. Deoarece analiştii de sisteme informatice nu pot să cunoască specificul tuturor unităţilor beneficiare cu care ar putea veni în contact în decursul timpului, în echipa de realizare a sistemului informatic se cooptează şi specialişti din partea unităţii beneficiare, care să aibă idee de ceea ce se poate face cu calculatorul, dar mai ales să ştie foarte bine ce vor de la calculator, în contextul viitorului sistem informatic. Se crează deci o  echipă mixtă de realizare a sistemului informatic.

F) Cadrul organizatoric – este specificat în regulamentul de organizare şi funcţionare (ROF) al unităţii în care funcţionează sistemul informatic. 


Obiectivul principal urmărit prin introducerea unui SI îl constituie asigurarea selectivă şi în timp util a tuturor nivelurilor de conducere cu informaţii necesare şi reale pentru fundamentarea şi elaborarea operativă a deciziilor cu privire la desfăşurarea cât mai eficientă a întregii activităţi din unitatea economică.

Clasificarea obiectivelor

Dpdv al domeniilor de activitate asupra cărora se răsfrâng efectele economice

A) Obiective generale – sunt obiectivele ce afectează activitatea de bază din cadrul unităţii economice (aprovizionare, producere, desfacere). 

Ex. obiectiv: Creşterea gradului de încărcare a capacităţii de producţie. Se realizează prin implementarea unor modele matematice, planificare, programare, ordonanţare, lansare şi urmărire a producţiei. SAU prin implementarea unor modele şi tehnici avansate de planificare a reviziilor şi reparaţiilor capitale ale utilajelor.

Ex. obiectiv: Creşterea productivităţii muncii. Se realizează prin utilizarea raţională a forţei de muncă (urmărirea operativă a activităţii de personal se realizează pe calculator).

Ex. obiectiv: Utilizarea optimă a capacităţii de transport (pentru parcuri auto). Se realizează prin implementarea unor modele matematice care optimizează rutele de transport, corelarea volumului mărfii de transportat cu capacitatea mijloacelor de transport.
Ex. obiective: Scăderea numărului personalului administrativ. Creşterea profitului şi a rentabilităţii unităţii economice.

B) Obiective specifice – sunt obiectivele ce afectează funcţionarea sistemului informaţional.

Ex. obiective: Creşterea vitezei de răspuns la solicitările beneficiarilor. Creşterea exactităţii şi preciziei în procesul de prelucrare a datelor şi informare a conducerii. Asigurarea completitudinii informaţiilor necesare conducerii. Asigurarea oportunităţii informaţiilor necesare conducerii. Simplificarea şi raţionalizarea fluxurilor informaţionale.

Efectele economice ale realizării obiectivelor referitoare la funcţionarea sistemului informaţional sunt greu de cuantificat, însă pot fi estimate. În final ele vor influenţa pozitiv desfăşurarea activităţii de bază.

În concluzie, efectele economice ale implementării informatice sunt directe şi indirecte.

Dpdv al posibilităţilor de cuantificare a efectelor acestora (obiectivelor)

A) Obiective cuantificabile (de ordin cantitativ) : creşterea volumului producţiei, scăderea cheltuielilor de transport, scăderea consumurilor specifice de materii prime şi materiale

B) Obiective necuantificabile (de ordin calitativ) : creşterea prestigiului unităţii economice – se realizează de ex prin creşterea calităţii producţiei (sau serviciilor), scăderea refuzurilor la beneficiar (numărului de reclamaţii).

Necesitatea clasificării obiectivelor SI


La nivelul unei unităţi economice pot apare o mulţime de obiective, dar deoarece resursele de realizare a lor sunt limitate, se impune cunoaşterea şi abordarea lor prioritară în funcţie de cerinţele conducerii. Prin prezentarea obiectivelor în faţa conducerii şi apoi în rândul salariaţilor, apare posibilitatea cunoaşterii acestora, înţelegerii mai bine a cerinţelor ce impun realizarea obiectivelor, şi ca urmare se va dobândi o apropiere şi un accept mai larg a tuturor factorilor care pot să concure la implementarea SI. 
clasificarea sistemelor informatice
1. În funcţie de domeniul activităţilor la care se referă (domeniul de utilizare):

A) SI pentru conducerea activităţilor economico-sociale. Specificul acestora este faptul că datele de intrare sunt furnizate de regulă prin documente întocmite de om (sau prin date introduse manual). Datele de ieşire sunt furnizate de sistem sub formă de documente (liste, rapoarte, grafice etc) pentru o mai bună percepere a acestora de către om.

B) SI pentru conducerea proceselor tehnologice – se caracterizează prin : Datele de intrare sunt asigurate sub forma unor semnale (impulsuri electronice) transmise de anumite dispozitive în mod automat, care caracterizează diverşi parametri ai procesului tehnologic: presiune, temperatură, umiditate, compoziţie. Datele de ieşire se transmit sub formă de semnale unor organe de execuţie (regulatoare) care modifică automat parametrii procesului tehnologic. Astfel se execută comanda şi controlul automat al procesului tehnologic. Ex de astfel de sisteme: procesul tehnologic privind fabricarea cimentului, dirijarea şi controlul laminoarelor de oţel, procese din petrochimie, fabricarea hârtiei etc.

Apar diferenţe între obiectivele celor două categorii de sisteme (A şi B). Cele pentru conducerea proceselor tehnologice au ca obiective îmbunătăţirea randamentului agregatelor, urmărirea siguranţei în funcţionare, creşterea indicatorilor de calitate a produselor, îmbunătăţirea altor indicatori tehnico- economici.

C) SI pentru activitatea de cercetare şi proiectare – îşi propun să asigure automatizarea calculelor ştiinţifice,  proiectarea asistată de calculator şi alte facilităţi necesare specialiştilor din domeniile respective.

D) SI pentru conducerea unor activităţi (domenii) speciale – destinate unor domenii specifice de activitate: informare şi documentare, medicină, domeniul juridic etc. Ex: SRI, Poliţie, Evidenţa populaţiei.

2. În funcţie de nivelul ierarhic ocupat de sistemul economic în structura organizatorică a societăţii:

A) SI pentru conducerea activităţii la nivelul unităţii economice – pot fi descompuse în subsisteme informatice asociate funcţiunilor unităţilor economice : SI pentru producţie, SI financiar-contabil, SI comercial, SI pentru resurse umane etc.

B) SI pentru conducerea activităţii la nivelul organizaţiilor cu structură de grup - SI la nivelul regiilor autonome, la nivelul unor departamente etc. Structura unui SI de acest tip rezultă prin integrarea după principii sistemice a SI aferente unităţilor componente, Ieşirile acestor SI fiind preluate de SI al organului de conducere al întregii organizaţii.

C) SI teritoriale - la nivelul unităţilor administrativ-teritoriale, servesc fundamentarea deciziilor adoptate de către organele locale de conducere (orăşeneşti, judeţene).

D) SI pentru conducerea ramurilor, subramurilor şi activităţilor la nivelul economiei naţionale – sunt elaborate şi administrate de ministerele, departamentele sau organele care au prin lege sarcina de a coordona metodologic grupele respective de activităţi.
E) SI funcţionale generale – intersectează toate ramurile şi activităţile ce au loc în spaţiul economiei naţionale: sistemul financiar, sistemul bancar, sistemul statistic.

3. În funcţie de rolurile majore pe care le îndeplinesc într-o organizaţie:


Sistemele informatice îndeplinesc roluri de suport operaţional, managerial şi strategic în afaceri şi organizaţii, putând fi grupate în sisteme informatice pentru funcţiunile întreprinderii, sisteme informatice operaţionale şi sisteme informatice manageriale .

A) SI pentru funcţiunile întreprinderii

Pentru un manager este important să înţeleagă faptul că SI sprijină direct funcţiile operaţionale şi manageriale ale organizaţiei în contabilitate, finanţe, resurse umane, marketing şi management operaţional. 

De exemplu, managerii din marketing au nevoie de informaţii despre volumul şi tendinţele vânzărilor, furnizate de SI de marketing (Aplicaţii: Managementul vânzărilor, Cercetări de piaţă şi previziuni, Promovare şi publicitate, Automatizarea activităţii de desfacere, Marketing interactiv, Managementul Relaţiilor cu clienţii – Costumer Relationship Management = CRM- , Managementul producţiei). 
Directorii economici au nevoie de informaţii referitoare la costuri financiare şi beneficii, furnizate de SI financiare (Aplicaţii: Întocmirea Bugetului de venituri şi cheltuieli = BVC, Planificare financiară, Cash management, Managementul investiţiilor). 
Managerii responsabili cu producţia au nevoie de informaţii prin care să analizeze necesităţile de resurse şi productivitatea muncii, furnizate de SI de fabricaţie.
Managerii responsabili cu personalul necesită informaţii referitoare la drepturile salariale ale angajaţilor şi dezvoltarea profesională, furnizate de SI ale resurselor umane (Aplicaţii: Evidenţa personalului, Salarizare, Perfecţionarea calificării personalului). 
În concluzie, SI pentru funcţiunile întreprinderii furnizează managerilor o varietate de informaţii pentru fundamentarea deciziilor în ariile funcţionale ale afacerilor.

B) SI operaţionale



SI operaţionale prelucrează date generate şi utilizate în operaţii de afaceri. În funcţie de rolul pe care îl au există mai multe categorii: sisteme de procesare a tranzacţiilor - înregistrează şi prelucrează date rezultate din tranzacţii, actualizează bazele de date şi produc o varietate de documente şi rapoarte; sisteme de control al proceselor – furnizează deciziile operaţionale care controlează procesele fizice; sisteme automatizate de servicii – cele care sprijină comunicaţiile .

SI au fost întotdeauna necesare pentru procesarea datelor generate şi utilizate în operaţiile de afaceri. SI operaţionale produc o varietate de informaţii, dar ele (informaţiile) nu pun în evidenţă care produse informaţionale sunt cele mai potrivite pentru manageri. Din acest motiv este necesară o procesare ulterioară prin intermediul sistemelor informatice. 

B1) Sisteme de procesare a tranzacţiilor

SI operaţionale includ majoritatea sistemelor de procesare a tranzacţiilor, care au evoluat de la SI manuale la sisteme mecanice de prelucrare a datelor şi apoi la sistemele de prelucrare electronică a datelor. Sistemele de procesare a tranzacţiilor înregistrează şi procesează date rezultate din tranzacţii cum ar fi vânzări, cumpărări şi modificări de inventar. Ele pot procesa date create prin modificări ale articolelor dintr-un fişier al bazei de date (de exemplu schimbările de nume şi adresă ale unui client), generând o varietate de produse de tip informaţional pentru uzul intern sau extern (de exemplu facturi pentru client, cecuri de plată, chitanţe de vânzări, comenzi de achiziţii, plăţi de dividende, plăţi de taxe şi facturi financiare) şi punând în evidenţă bazele de date utilizate de o organizaţie pentru procesarea ulterioară, prin intermediul sistemelor informaţionale manageriale.
B2) Sisteme de control al proceselor

SI operaţionale generează informaţii pentru fundamentarea deciziilor de rutină, care controlează procesele operaţionale programate. Regulile decizionale subliniază acţiunile care trebuie întreprinse când un sistem informatic este confruntat cu o mulţime de evenimente. Există o categorie de sisteme informatice denumite sisteme de control al proceselor, în care deciziile de ajustare a procesului de producţie sunt realizate automat de calculatoare. Rafinăriile de petrol şi liniile de asamblare ale întreprinderilor automatizate folosesc astfel de sisteme, care monitorizează un proces fizic, achiziţionează şi prelucrează date detectate de senzori şi realizează ajustări ale procesului în timp real 

B3) Sisteme automatizate de servicii
Unul din rolurile sistemelor informatice operaţionale este dezvoltarea metodelor tradiţionale de birotică şi a comunicaţiilor bazate pe suportul de hârtie. Sistemele automatizate de servicii achiziţionează, prelucrează, stochează şi transmit date şi informaţii într-o formă specifică comunicaţiilor electronice. Sistemele automate se bazează pe procesarea de text, telecomunicaţii şi alte tehnologii ale sistemelor informaţionale. Exemplele de aplicaţii tipice de birotică includ procesoare de text, poştă electronică, activitate de publicare, teleconferinţe şi procesarea documentelor tip imagine.
C) SI manageriale



SI manageriale furnizează informaţii pentru a sprijini activitatea de adoptare a deciziilor. Cele mai importante sisteme manageriale au drept obiective: ( raportări pre-definite şi planificate pentru manageri – realizate de sistemele de raportare a informaţiilor; ( suport interactiv şi ad-hoc pentru luarea deciziilor de către manageri – realizat de sistemele suport pentru decizii; ( informaţii importante pentru managementul la vârf – furnizate de SI executive.

SI manageriale sunt proiectate pentru a furniza informaţii precise, oportune şi relevante, necesare adoptării deciziilor efective. Conceptul de sistem informatic managerial a fost dezvoltat pentru a contracara o dezvoltare ineficientă şi o utilizare ineficace a calculatoarelor electronice.

Importanţa sistemelor informatice manageriale rezidă în faptul că acestea subliniază orientarea managerială a procesării informaţiei în afaceri. Un scop important al sistemelor informatice bazate pe tehnologia informaţiei şi comunicaţiilor este acela de suport pentru managementul luării deciziilor şi nu doar de procesare a datelor generate de sistemul operaţional. Aceasta subliniază faptul că trebuie folosit un cadru sistemic pentru a organiza activităţile şi funcţiunile sistemelor informatice.

Furnizarea informaţiilor şi sprijinirea adoptării deciziilor manageriale la toate nivelurile managementului este o problemă complexă. Conceptual, sunt necesare mai multe tipuri de sisteme informatice pentru sprijinirea responsabilităţilor utilizatorilor manageriali, dintre care trei prezintă o mai mare importanţă: ( sisteme de raportare a alternativelor decizionale, ( sisteme suport pentru decizii şi ( sisteme informatice executive.
C1) Sisteme de raportare a informaţiilor
Sistemele de raportare furnizează managerilor informaţii care sprijină în mare măsură necesităţile de luare a deciziilor, prin accesarea bazelor de date cu informaţii despre operaţii interne procesate anterior de sistemele de procesare a tranzacţiilor. Datele despre cadrul de afaceri se obţin din surse externe. Informaţiile accesibile managerilor includ rapoartele furnizate la cerere, periodic – conform unui program predeterminat sau în condiţii excepţionale. De exemplu, managerii de vânzări pot accesa rapoarte generate instantaneu ca răspuns la solicitarea de a analiza vânzarea unui anumit produs, rapoarte săptămânale de analiză a vânzărilor pentru a evalua rezultatele vânzărilor de produse, a agenţilor şi a zonelor de vânzare sau rapoarte automate generate de câte ori un agent de vânzări nu obţine rezultatele de vânzări scontate pe parcursul unei perioade specificate.

C2) Sisteme suport pentru decizii

Sistemele suport pentru decizii reprezintă o evoluţie naturală de la sistemele de raportare a informaţiei la sisteme de procesare a tranzacţiilor. Aceste sisteme sunt interactive, reprezentând sisteme informaţionale bazate pe TIC, care utilizează modele decizionale şi baze de date specializate pentru asistarea managerilor în procesele de adoptare a deciziilor. Astfel, ele sunt diferite de sistemele de procesare a tranzacţiilor, care îşi concentrează atenţia pe procesarea datelor generate de tranzacţii şi afaceri. De asemenea, ele diferă de sistemele de raportare a informaţiilor care se focalizează pe furnizarea unor rapoarte pre-specificate pentru manageri, rapoarte care îi ajută pentru luarea unor decizii complexe. În schimb, sistemele suport pentru decizii furnizează managerilor informaţii într-o sesiune interactivă sau într-o modalitate ad-hoc (în funcţie de necesitate). Un astfel de sistem furnizează modelări analitice, sisteme de regăsire a datelor şi capacităţi de prezentare a informaţiei, care permit managerilor să genereze informaţiile necesare pentru a adopta decizii într-un proces interactiv computerizat. De exemplu, aplicaţiile de calcul tabelar permit unui manager să primească răspunsuri interactive la cereri ad-hoc pentru vânzări sau previziuni ale profitului formulate în cadrul unor modele analitice
. Răspunsurile diferă de cele pre-specificate ale sistemelor de raportare a informaţiilor. Când se utilizează un sistem suport pentru decizii, managerii cercetează alternativele posibile şi primesc informaţii experimentale bazate pe un set de prezumţii alternative. Astfel, decidenţii nu trebuie să specifice a priori cerinţele informaţionale, sistemul asistându-i interactiv să găsească informaţiile de care au nevoie.

C3) Sisteme informatice executive

SI executive sunt sisteme informatice manageriale edificate pe necesităţile informaţionale ale managementului strategic. Managerii îşi procură informaţiile necesare din mai multe surse, incluzând scrisori, note, reviste şi rapoarte realizate manual sau prin intermediul sistemelor computerizate, din întâlniri, convorbiri telefonice şi activităţi sociale. Scopul principal al sistemelor informatice executive este de a oferi decidenţilor care asigură managementul strategic al organizaţiei accesul rapid şi facil la informaţiile despre factorii critici în îndeplinirea obiectivelor strategice. Astfel de sisteme presupun utilizarea reprezentărilor grafice şi accesul rapid la conţinutul bazelor de date pentru furnizarea informaţiilor despre starea curentă şi tendinţele proiectate ale componentelor strategice din organizaţie.

Organizaţia economică – sistem cibernetic


Plecând de la definiţia generală a noţiunii de sistem – conform căreia acesta poate fi orice entitate din viaţa reală, pentru care se identifică un ansamblu de componente (fenomene, obiecte, procese, noţiuni, concepte, entităţi sau colectivităţi) aflate atât în relaţii reciproce,  cât şi cu mediul înconjurător şi care acţionează în comun pentru atingerea unor obiective bine stabilite – putem stabili cu uşurinţă că orice organizaţie economică poate fi considerată un sistem deschis, adaptabil, care operează într-un mediu de afaceri .

Văzută ca sistem, orice organizaţie cuprinde şase componente de sistem interdependente:

· Inputul (X) - resursele economice cum sunt cele umane, financiare, materiale, maşini, terenuri, facilităţi, energie şi informaţii, care sunt preluate din mediul său şi utilizate în activităţile de sistem.

· Funcţia de transformare (S) - procesele organizaţionale ca cercetarea, dezvoltarea, producţia, marketingul, desfacerea, care transformă inputul în output.

· Outputul (Y) – rezultatele funcţiei de transformare, care constau în produse şi servicii, plăţi ale angajaţilor şi ale furnizorilor, dividende, contribuţii, taxe şi informaţii către sistemul extern (mediu înconjurător).

· Feedback-ul (R) – constituie elementul definitoriu al unui sistem cibernetic, care asigură funcţia de autoreglare, atunci când outputul nu corespunde cu obiectivele stabilite (Z) în cadrul sistemului reprezentat de organizaţia economică .

· Controlul - managementul este componenta de control a unui sistem organizaţional, care vizează funcţiunile întreprinderii astfel încât performanţa sistemului să atingă obiectivele organizaţionale (cum sunt profitabilitatea, cota de piaţă sau responsabilitatea socială).

· Mediul - orice organizaţie economică este un sistem deschis, adaptabil, care partajează elementele de intrare şi elementele de ieşire cu alte sisteme din mediul său.


O organizaţie trebuie să întreţină relaţii corespunzătoare cu alte sisteme economice, politice şi sociale din mediul său. Grupul de sisteme include mai mulţi factori cum sunt clienţii, furnizorii, competitorii, acţionarii, uniunile sindicale, instituţiile financiare, agenţiile guvernamentale şi comunităţile, fiecare având propriile obiective relativ la organizaţia în cauză. Sistemele informaţionale sunt cele care facilitează interacţiunea dintre organizaţie văzută ca sistem şi fiecare dintre factorii enumeraţi.

Pe de altă parte, având în vedere definirea unui sistem cibernetic (caracterizat prin existenţa a cel puţin două subsisteme între care există autoreglarea prin conexiune inversă) şi analizând acest lucru pentru sistemul informaţional economic putem constata că acesta are caracter cibernetic.


Caracterul de sistem cibernetic este întărit de faptul că sistemul informaţional economic are propriile obiective, metode, tehnici şi resurse. La nivelul sistemului informaţional economic se pot identifica cel puţin două subsisteme interdependente, care asigură stabilitatea întregului sistem: subsistemul informaţional managerial (de conducere) şi subsistemul informaţional operaţional (condus). 

În cadrul procesului informaţional se derulează fazele formării informaţiei economice: culegerea datelor rezultate din procesul direct productiv al sistemului economic, verificarea şi transmiterea lor pentru prelucrarea propriu-zisă (indiferent de mijloacele tehnice), formarea informaţiei economice şi arhivarea acesteia.


O parte din fazele procesului informaţional (de exemplu culegerea datelor din evidenţa primară) se realizează în cadrul subsistemului operaţional (condus) al sistemului economic. Se poate aprecia că subsistemul în care are loc procesul informaţional împreună cu o parte din subsistemul operaţional formează subsistemul condus al sistemului cibernetic informaţional. Rolul principal al subsistemului informaţional condus constă în asigurarea cu informaţii pentru conducerea întregului sistem economic, pentru funcţionarea sistemului informaţional şi pentru menţinerea acestuia în cadrul unor limite prestabilite.


Al doilea element al sistemului informaţional îl constituie procesul managerial al sistemului, care are la bază metode specifice de conducere, similare managementului sistemului economic în ansamblu. Subsistemul informaţional managerial are un rol special, recepţionând informaţii şi cerinţe pe de o parte, iar pe de altă parte, transmiţând la rândul său decizii. Cerinţele de informaţii pe care le recepţionează au scopul de a menţine şi asigura o concordanţă deplină între sistemul economic şi sistemul informaţional care îl caracterizează. Cerinţele sunt de genul creării unor noi informaţii, abandonării unor informaţii care nu mai sunt necesare conducerii sistemului economic, îmbunătăţirii unor metodologii de calcul al indicatorilor etc.

Caracterul dinamic al sistemului economic determină în mod necesar un caracter dinamic sistemului informaţional economic. Iniţial, variaţiile comportamentului sistemului economic pot reprezenta perturbaţii pentru sistemul informaţional însă, datorită existenţei ca sistem cibernetic, sistemul informaţional se poate adapta şi poate funcţiona în deplină concordanţă cu sistemul economic.


În concluzie, caracterul cibernetic al sistemului informaţional economic rezultă din faptul că are capacitatea de autoreglare, astfel încât reflectă şi este întotdeauna în concordanţă cu sistemul economic pe care îl descrie, îl caracterizează şi îl deserveşte. 
În acest context se poate defini atât sistemul informaţional în general, cât şi sistemul informaţional economic.

Sistemul informaţional este un ansamblu tehnico-organizatoric de concepere şi obţinere a informaţiilor necesare fundamentării deciziilor pentru conducerea unui anumit domeniu de activitate.

Rolul sistemelor informatice în conducerea organizaţiilor economice

Iată câteva dintre argumentele aduse în favoarea conducerii organizaţiilor economice utilizându-se sistemele informatice:


( SI oferă posibilitatea simulării proceselor şi fenomenelor economice atât la nivel microeconomic, cât şi la nivel macroeconomic. Pot fi elaborate şi implementate modele matematice privind prognoza dezvoltării economiei, se pot elabora diferite variante de plan şi apoi se poate alege varianta optimă.


( la nivel microeconomic, cu ajutorul SI se corelează în mod armonios resursele disponibile cu obiectivele propuse. (Ex: planificarea reviziilor şi reparaţiilor capitale, programarea ordonanţării şi urmărirea producţiei, gestiunea stocurilor).


( prin intermediul SI se oferă posibilitatea implementării principiului selecţiei şi informării prin excepţie. Prin aplicarea acestui principiu se asigură degrevarea factorilor de decizie de o serie de date care de multe ori sunt “sufocante” şi nu pot fi utilizate în mod corespunzător. Ex: La aprovizionare avem un nomenclator de materii prime şi materiale cu 15.000 poziţii – ideea este de a scoate în evidenţă numai produsele care se abat de la starea normală (stocuri aflate în afara limitelor de alarmă inferioară şi superioară) pentru a se evita rupturile de stoc sau imobilizările de mijloace circulante (stocurile supranormative). 


Cu cât nivelul de conducere este mai înalt cu atât mulţimea indicatorilor necesari este mai mică, iar indicatorii sunt mai complecşi. Conform principiului selecţiei şi informării prin excepţie, trebuie selectaţi doar acei indicatori care sunt necesari şi suficienţi pentru fiecare nivel decizional.


( SI asigură implementarea unei multitudini de modele matematice şi ca urmare a acestui aspect va imprima o sporire a eficienţei economice la nivelul unităţii de referinţă. Ex: În domeniul comerţului exterior se pot implementa modele privind prospectarea pieţei externe, corelarea sarcinii de export cu producţia de fabricaţie de la intern, calculul eficienţei economice pe fiecare tranzacţie comercială, alegerea ofertei optime.


( prin implementarea SI se înlătură anacronismul referitor la utilizarea forţei de muncă. Ex: cca 70-80% din timpul personalului tehnico-funcţionăresc este folosit pentru activităţi de rutină (constatare, consemnare, centralizare de date privind procesele şi fenomenele economice) rămânând prea puţin timp pentru activităţile de control, analiză, previziune şi comandă (decizie). Datorită utilizării SI factorii de decizie vor dispune de mai mult timp pentru analiza datelor şi luarea deciziilor corespunzătoare.


La nivel micro şi macroeconomic proiectarea sistemelor informatice trebuie să aibă în vedere utilizarea bazelor de date, a modelelor matematice, obţinând situaţii finale cu caracter de semnalare preventivă a abaterilor faţă de starea normală, toate acestea reprezentând o formă ştiinţifică de conducere. Această concepţie schimbă întregul sistem informaţional, transformându-l dintr-un instrument pasiv de constatare, consemnare şi analiză a unor fenomene şi procese economice deja petrecute, într-un instrument activ de previziune, comandă şi control al acestora. 
Cap. II METODE ŞI TEHNICI DE REALIZARE A SISTEMELOR INFORMATICE

STRUCTURA SISTEMELOR INFORMATICE


În conformitate cu abordarea funcţională, sistemele informatice sunt organizate pe subsisteme, aplicaţii şi unităţi funcţionale (proceduri logice). Pentru programatori mai sunt relevante încă două niveluri, inferioare unităţii funcţionale şi anume, unitatea de prelucrare (procedura automată) şi modulul program . 


Subsistemul vizează o funcţie a unităţii beneficiare sau un domeniu de activitate din unitatea în care este conceput sistemul. Aplicaţia vizează o activitate, iar unitatea funcţională (procedura logica) o subactivitate sau sarcină .


Aplicaţia este un pachet de programe ce serveşte la automatizarea prelucrării datelor aferente unei activităţi distincte din cadrul unui domeniu de activitate (de exemplu poate exista o aplicaţie pentru elaborarea statelor de plată, denumită pe scurt aplicaţia “salarizare”). Într-o aplicaţie pot fi implicate mai multe elemente de structură organizatorică. De exemplu în elaborarea statelor de plată este implicat nu numai biroul financiar, care este titular pentru această activitate, ci şi serviciul personal, sau dacă sistemul de plată presupune pontaj, va fi implicat dispeceratul, secretariatul, etc.. Împlicarea  mai multor elemente de structură organizatorică într-o aplicaţie complică schema funcţională a aplicaţiei, dar de cele mai multe ori, prezenţa mai multor elemente este inevitabilă.


De regulă aplicaţiile se derulează ciclic şi pentru a fi mai uşor trecute pe calculator, ciclul lor de viaţă se descompune în subactivităţi cum ar fi preluarea datelor şi actualizarea bazei de date, sau cea de elaborare liste de ieşire sau rapoarte, sau etapa de elaborare informaţii pentru alte aplicaţii, etc.

Procedura logică (denumită şi unitatea funcţională) este corespondentul subactivităţii din cadrul unei aplicaţii din domeniul informatizării. Numai la acest nivel se poate face uşor, trecerea directă de la structura logică a aplicaţiei la programe, ceea ce înseamnă că unei proceduri logice (unităţi funcţionale) i se pot asocia din softul aplicaţiei, una sau mai multe proceduri automate (unităţi de prelucrare).  Ultima situaţie este necesară mai ales atunci când şi în cadrul unei unităţi de prelucrare, sunt implicate mai multe elemente de structură organizatorică. 

În contextul unităţilor funcţionale, elementele de structură organizatorică folosesc calculatorul în sesiuni de lucru la calculator când, de cele mai multe ori, nu se rulează un singur program, ci una sau mai multe proceduri automate. 

Procedura automată (unitatea de prelucrare) este o secvenţă bine definită de programe (module program), care odată lansată în execuţie, se rulează după o schemă logică, fără întrerupere, până la sfârşit.

Structura sistemului informatic trebuie să fie cât mai puţin de​pendentă de structura organizatorică a intreprinderii/instituţiei pentru care s-a conceput sistemul. Acest lucru asigură sistemelor informatice o viaţă mai lungă, făcându-le să nu depindă de frecventele schimbări de structură orga​nizatorică, care au loc de obicei în secţiunile sociale unde sunt implementate şi care, dacă sistemul s-ar baza pe ele, ar face ca acesta să tre​buiască să fie actualizat, pentru fiecare modificare de structură. 

S-a specificat că sistemele informatice sunt structurate pe  subsisteme, aplicaţii, unităţi funcţionale, unităţi de prelucrare sau proceduri şi module program. Merită remarcat că, indiferent de nivelul său, orice componentă a sistemului informatic presupune intrări, prelucrări şi  ieşiri, iar relaţiile dintre componente se realizează prin intermediul unei baze informaţionale, care există şi în sistemul informaţional, dar în condiţiile informatizării, va fi reflectată în colecţii omogene de date ce pot fi organizate în baze de fişiere sau date în funcţie de sistemul specific de gestiune a datelor (SGF sau SGBD).
METODE DE ABORDARE A SISTEMELOR INFORMATICE
La începuturile existenţei sistemelor informatice, atenţia analiştilor a fost concentrată spre latura funcţională a activităţii umane studiate şi cum o funcţie a unui birou sau secţie nu putea fi analizată şi nici prelucrată în bloc, ea a fost descompusă în activităţi (rezultând aplicaţiile informatice), activităţile au fost descompuse în subactivităţi (rezultând procedurile), care la rândul lor au fost descompuse în operaţii,  cărora în calculator le corespondeau  modulele program. S-a dezvoltat în aceste condiţii o abordare funcţională a sistemelor informaţionale.


În informatica industrială funcţiei îi corespunde procesul, ceea ce a dus la abordarea orientată spre proces. 


Ulterior, locul fişierelor a fost luat de bazele de date şi corespunzător, locul sistemelor de gestiune a fişierelor a fost luat de sistemele de gestiune a bazelor de date (SGBD). Pe parcursul perfecţionării SGBD-urilor, s-a trecut la baze de date relaţionale, creându-se impresia că elementul principal pe baza căruia trebuie perfecţionate SGBD-urile îl  reprezintă structura datelor.  Avem astfel de a face cu o abordare orientată spre date.


Când s-a pus problema aplicaţiilor în timp real, factorul cel mai important se părea a fi evenimentul. A apărut astfel abordarea orientată spre evenimente.


Structurarea programelor a evoluat şi ea odată cu metodele de analiză, dar era din ce în ce mai greu de ţinut pasul cu metoda de analiză, mai exact cu orientarea abordării sistemelor informatice. Preocupările analiştilor-programatori pentru a pune în concordanţă structura programelor cu  metoda de analiză a sugerat o nouă abordare şi anume legarea evenimentelor de obiect şi a programelor (numite de astă dată metode) de evenimente. A apărut astfel abordarea orientată pe obiecte, numai că spre deosebire de celelalte abordări, ea se extinde şi în alte domenii de activitate, devenind un mod de a concepe realitatea, adică o paradigmă.

Dintr-un alt punct de vedere, există două mari viziuni de concepţie a sistemelor informatice: abordarea ascendentă (bottom-up) şi abordarea descendentă (top-down).


Abordarea ascendentă (bottom-up) are ca punct de plecare nivelul operaţional (aflat la baza piramidei ierarhice) şi, prin realizarea informatizării la fiecare nivel în parte, se ajunge la un SI care poate atinge nivelul superior al piramidei. În acest caz în faza finală ajungem să avem informatizarea completă a unui sistem informaţional-organizaţional, specific unui organism economic supus analizei. Apărătorii acestei abordări avansează argumentul că este mai bine să acţionezi progresiv, decât să mizezi pe ipoteza nerealistă că un proiect global poate fi ţinut permanent la zi.


Abordarea descendentă (top-down) constă în a coborî, pe scara piramidei ierarhice până la bază, realizând totodată şi o analiză. Această viziune consideră că un anumit domeniu este compus din părţi corelate între ele şi cu legături cu exteriorul, fiind caracteristică pentru toate sistemele informaţionale. Adepţii acestei abordări consideră că este mai bine să se creeze şi să se realizeze din start un SI care să ţină cont de obiectivele planificate, abordată într-o manieră globală, decât să se încerce a se integra a posteriori subsisteme informatice independente.
CICLUL DE VIAŢĂ ŞI CICLUL DE DEZVOLTARE A SISTEMELOR INFORMATICE


În legătură cu sistemele informatice sunt des  folosite următoarele două noţiuni: ciclul de dezvoltare a sistemului informatic şi ciclul de viaţă al sistemelor informatice.  


Ciclul de viaţă al sistemelor informatice (CVSI) se extinde pe intervalul de timp  cuprins între decizia de elaborare a sistemului informatic şi decizia de abandonare sau de înlocuire cu alt sistem informatic.

Ciclul de dezvoltare a sistemului informatic (CDSI) se extinde de la decizia de elaborare a sistemului informatic până la momentul intrării sistemului în exploatare. Ciclul de dezvoltare a SI este inclus în ciclul de viaţă al SI. 
Modele reprezentative ale ciclurilor de viaţă ale sistemelor informatice
1) Modelul cascadă. Asigură trecerea de la o etapă la alta, în ordine secvenţială.

       Fazele sunt structurate pe activităţi şi subactivităţi. Punctul său slab este că se aplică la nivel sistem şi nu se poate trece la etapa următoare până ce nu au fost aduse la zi toate aplicaţiile; în practică se solicită decalaje între aplicaţii.
2) Modelul V. Braţul stâng al diagramei, parcurs descendent, reuneşte fazele în cadrul cărora se realizează, pas cu pas, proiectarea şi realizarea sistemului informatic. Detalierea activităţilor de proiectare, codificare şi asamblare a componentelor se realizează gradual. Braţul drept al diagramei cuprinde reprezentarea fazelor asigurând asamblarea progresivă a componentelor sistemului pe măsura testării lor individuale (aici se realizează verificările şi validările), până la obţinerea sistemului global şi acceptarea acestuia de către beneficiar. Braţul drept se parcurge ascendent.


În cadrul modelului se remarcă realizarea distincţiei dintre verificare şi validare. Verificarea se referă la testarea sistemului în diversele stadii pe care le parcurge, iar validarea urmăreşte să identifice în ce măsură sistemul corespunde cerinţelor iniţiale, ceea ce constituie un punct slab al modelului datorită întârzierii cu care se produce aceasta validare.
3) Modelul W. Acest model reia ideea modelului în V pe care îl dezvoltă şi perfecţionează prin integrarea activităţilor de validare la nivelul fazelor de proiectare.

4) Modelul incremental. Permite livrarea sistemului pe componente, dar şi global. Definirea cerinţelor şi analiza se execută totuşi  la nivelul întregului sistem. 


Este o metodă de tip top-down, ceea ce implică cunoaşterea şi formularea cerinţelor pentru întregul sistem încă din faza incipientă de abordare a sistemului, chiar dacă ulterior se vor rezolva doar părţi din el. De regulă adăugarea unei părţi presupune testarea a tot ce este realizat până în acel moment, ceea ce poate duce la modificări multiple ale componentelor realizate printre primele. 
5) Modelul spirală. Modelul presupune construirea mai multor prototipuri succesive în condiţiile realizării unei analize a riscului pe fiecare nivel. Fazele de dezvoltare sunt reluate la fiecare iteraţie în aceeaşi succesiune şi presupun:

· Analiza riscurilor

· Realizarea unui prototip

· Simularea şi testarea prototipului

· Determinarea cerinţelor în urma rezultatelor testării

· Validarea cerinţelor

· Planificarea ciclului următor
Modelul presupune proiectarea sistemului, realizarea primului prototip funcţional, verificarea măsurii în care răspunde cererilor formulate de utilizator şi rafinarea acestei prime soluţii, prin dezvoltări viitoare care adaugă noi funcţionalităţi până la obţinerea variantei finale a sistemului.

6) Modelul evolutiv. Necesită efectuarea unei investigaţii iniţiale pe baza căreia să se poată elabora o strategie de descompunere a proiectului în părţi/segmente, fiecare cu o valoare deosebită pentru client. Acestea sunt realizate şi livrate în mod iterativ şi contribuie la sporirea treptată a performanţelor sistemului. Se are în vedere posibilitatea  aplicării unor  adaptări sau modificări ulterioare. 

Metoda are succes deoarece se bazează pe o arhitectură deschisă, flexibilă, elaborată prin participarea tuturor părţilor interesate, inclusiv a utilizatorilor  şi a unor specialişti profesionişti.

7) Modelul X. În partea de sus a X-ului este aplicat modelul cascadă şi V, iar în partea de jos sunt avute în vedere acţiuni de valorificare a softului creat anterior. Această preocupare este din ce în ce mai extinsă pe plan mondial şi pare foarte raţională deoarece softul prezintă o mare supleţe în ce priveşte adaptarea de la o problemă la alta. De fapt nu contează decât asemănarea structurilor, semnificaţia variabilelor fiind la libera alegere a celui care foloseşte softul. 

În partea de sus, modelul ia în consideraţie utilizarea unor specificaţii de sistem, a proiectului arhitectural şi de detaliu , codificarea, testarea pe componente, integrarea şi testarea sistemului. Parte inferioară a  X-ului este un V întors, pentru a sugera noţiunea de gestiune patrimonială a depozitelor reutilizabile la nivel componentă, structură, domeniu şi chiar aplicaţie. 

Având în vedere că partea inferioară a modelului se aplică practic doar în fazele  de proiectare fizică, modelul - ca şi modelul tridimensional al autorilor metodei Merise, nu este prea popular. Dealtfel metoda Merise mai prezintă un model în două dimensiuni în care pe abscisă este trecut sistemul actual şi cel viitor, iar pe ordonată sunt trecute nivelele global, conceptual, organi-zaţional, logic, fizic şi de exploatare, dar după cum s-a putut vedea, din cele prezentate în secţiu-nea 1 a acestui capitol, metoda Merise este aplicată de fapt pe un model  în două dimensiuni, sub formă de matrice care este foarte riguros şi se pretează la exigenţele ingineriei softului.
8) Modelul tridimensional. Modelul tridimensional promovat de metoda de proiectare MERISE se caracterizează prin reprezentarea grafică pe trei axe, fiecare dintre acestea corespunzând ciclului de viaţă al sistemului, ciclul de decizie şi respectiv ciclului abstractizării.

METODE DE PROIECTARE A SISTEMELOR INFORMATICE
1) Metode structurate 
- prima generaţie, anii '70     
- sistemul informaţional/informatic este structurat pe baza funcţiilor sale;                   
- centrate pe analiza funcţională: fiecare funcţie identificată se subdivide ierarhic în subfuncţii, continuând în această manieră până se ajunge la componente suficient de mici astfel încât acestea să poată fi programate cu uşurinţă.

Exemple: SADT (Structured Analysis and Design Technique), JSD (Jackson System Development), Yourdon. 
Avantaje: 

Simplitate, bună adaptare la definirea cerinţelor utilizatorului; 
Dezavantaje: 
Concentrează efortul de analiză asupra funcţiilor (de prelucrare) neglijând coerenţa datelor (a căror structură este totuşi mult mai stabilă decât a prelucrărilor); volatilitatea cerinţelor utilizatorilor (funcţiilor) face ca aplicaţiile să fie într-o aproape continuă reconsiderare. 

2) Metode sistemice 
- generaţia a doua, anii '80;

- se bazează pe aplicarea teoriei sistemelor în analiza întreprinderii;

- sistemul informatic este abordat sub două aspecte complementare: datele şi prelucrările, care sunt studiate şi modelate independent şi reunite cât mai  târziu cu putinţă; 
- acordă prioritate datelor faţă de prelucrări; 
- respectă cele trei niveluri de concepţie introduse prin raportul ANSI/SPARC: conceptual, logic şi fizic; 
- se disting patru niveluri de abstractizare :

Nivelul conceptual exprimă opţiunile de gestiune, formulând întrebarea : Ce facem?

Nivelul organizaţional exprimă alegerile întreprinderii legate de resurse umane şi materiale. Se pun următoarele întrebări : Cine ? Unde ? Când ? Cum ?

Nivelul logic permite alegerea mijloacelor şi a resurselor informatice, făcând abstracţie de caracteristicile lor tehnice precizate.

Nivelul fizic este reprezentat prin alegerile tehnice, urmărind specificitatea lor. 

La fiecare nivel de abstractizare, SI este reprezentat prin trei modele : datele, prelucrările, comunicările.
- exemple : MERISE, AXIAL, Information Engineering (J. Martin). 

Avantaje: sistemele se axează pe conceptul de bază de date, care  oferă mai multă coerenţă, stabilitate şi elimină  redundanţele.
Dezavantaje: deficienţe în modelarea prelucrărilor, posibilitatea apariţiei de discordanţe între modelele datelor şi ale  prelucrărilor. 
3) Metode orientate obiect (obiectuale) 
- generaţia a treia, anii  '90;
- se acordă atenţie deosebită atât structurii datelor, cât şi structurii funcţionale;
- sistemul informaţional/informatic este perceput ca o structură de obiecte autonome, ce se organizează şi cooperează între ele; 
- un obiect are un anumit comportament, definit prin ansamblul operaţiilor (serviciilor) pe care le poate efectua; datele şi prelucrările prin care este implementat acest comportament sunt încapsulate (mascate) şi sunt inaccesibile celorlalte obiecte; 
- fiecare obiect poate participa la compunerea altor obiecte mai complexe; 
- fiecare obiect poate interveni în mai multe funcţii sau scenarii funcţionale diferite.

Exemple: OOD (Booch), OMT (Rumbaugh), OOA/OOD (Coad), OOM (Rochfeld). 
Metodele orientate obiect se caracterizează prin definirea a trei modele :

· Modelul obiectelor are rolul de a descrie obiectele care intervin în problema de rezolvat şi relaţiile dintre ele. Modelul obiectelor reprezintă descrierea structurii statice a obiectelor, claselor de obiecte, a operaţiilor şi atributelor, precum şi a legăturilor şi a relaţiilor dintre ele.

· Modelul dinamic are rolul de a descrie stările pe care le poate avea un obiect şi evenimentele la trecerea dintr-o structură în alta. Modelul dinamic descrie interacţiunea dintre obiecte şi este focalizat pe aspecte ce se schimbă în timp. 

· Modelul funcţional are rolul de a descrie prelucrările şi fluxurile de date. Modelul funcţional prezintă transformările valorilor datelor, precizând sursa şi destinaţia lor.

Avantaje: permite reutilizarea componentelor de program, favorizează modelarea şi utilizarea de obiecte complexe. 
Dezavantaje: percepţia şi reprezentarea monolitică de tipul "totul este obiect" nu corespunde întotdeauna realităţii reprezentate. 
Cap. III MERISE – METODĂ DE PROIECTARE A SISTEMELOR INFORMATICE


Prima variantă, elaborată la sfârşitul anilor ’70 se baza pe următoarele coordonate:


a) abordarea sistemică – scoate în evidenţă relaţia existentă între sistemul informaţional şi sistemul decizional, pe de o parte, precum şi relaţia dintre sistemul informaţional şi sistemul condus, pe de altă parte. Sistemul informaţional pune la dispoziţia sistemelor condus şi decizional toate informaţiile necesare pentru a acţiona şi a decide;


b) acoperirea întregului ciclu de viaţă a SI – cuprinde schema directoare, studiul prealabil, studiul de detaliu, studiul tehnic, realizarea SI, implementarea SI, mentenanţa SI;


c) un ciclu de abstractizare corespunzător celor trei niveluri: conceptual (răspunzând la întrebarea CE?), logic sau organizaţional (răspunzând la întrebările CINE?, CÂND?, UNDE?) şi fizic (răspunzând la întrebarea CUM?);


d) separarea între modelul datelor şi modelul prelucrărilor. 

	Niveluri
	Date
	Prelucrări

	Conceptual
	Model conceptual MCD
	Model conceptual MCP

	Logic sau Organizaţional  
	Model logic MLD
	Model organizaţional MOP

	Fizic
	Model fizic MFD
	Model fizic MFP



MERISE separă studiul datelor de cel al prelucrărilor, deşi acestea două se pot realiza în paralel.


MERISE are două obiective principale:


1) reprezintă o metodă de concepţie a SI;


2) propune o metodologie de dezvoltare a SI.


Avantajele metodei MERISE ca metodă de concepţie a SI sunt:

· apropierea de sistemul informatic şi de structura ideală a BD;

· descrierea SI pe trei niveluri;

· utilizarea unui formalism de reprezentare precis, simplu şi riguros pentru descrierea datelor. (Formalism, în sensul de mai sus,  înseamnă un set de definiţii şi reguli, combinat cu un set de tipuri de diagrame şi/sau de tabele.)  Acest formalism este reglementat pe plan internaţional de standardul ISO sub numele de ENTITATE-ASOCIERE;

· descrierea amănunţită la nivel conceptual, permiţând realizarea unui SI independent de organizarea firmei şi alegerea tehnicii de automatizare;

· reprezentarea vizuală folosită în modelul conceptual duce la uşurează stabilirea unui dialog între toţi partenerii implicaţi în realizarea SI.

În versiunea a doua a metodei MERISE modelul conceptual al prelucrărilor (MCP) conţine, în plus :
· o diagramă a fluxului de date (DFD);

· un model analitic conceptual al prelucrărilor care acţionează încă din faza de concepţie;

· noţiunea de ciclu de viaţă al unui obiect – surprinde toate etapele parcurse de un obiect în cursul existenţei sale, în funcţie de evenimentele produse şi de evenimentele care urmează a se produce;


La nivelul organizaţional sunt surprinse în structură toate resursele materiale şi umane implicate în realizarea SI. La nivel logic sunt definite interfeţele cu utilizatorii, resursele logice ale prelucrărilor, precum şi depozitarea şi repartiţia datelor, nivelul fizic rămânând neschimbat.
CICLURILE DE REALIZARE A UNUI SISTEM INFORMATIC


Ciclurile de realizare a unui SI utilizând metoda MERISE sunt: ciclul de decizie, ciclul de viaţă, ciclul de abstractizare.

Ciclul de decizie


Ciclul de decizie are rolul de a defini mediul şi bazele SI, precum şi modalităţile de exploatare ale acestuia. Actorii care apar în acest procesul decizional sunt: managerii, angajaţii (utilizatori finali ai SI) şi dezvoltatorii de SI. Deoarece luarea deciziilor presupune cooperarea dintre diferite compartimente, este important să se creeze mai multe grupuri de discuţie (grupuri de lucru). 


Descrierea structurii grupurilor de lucru este detaliată în norma Z67-101 ANFOR – Recomandări pentru conducerea proiectelor informatice :

· Comitetul Director – are rolul de a stabili orientarea proiectului şi de a lua deciziile importante;

· Grupul de proiect – este singura structură permanentă pe parcursul realizării SI. Are rolul de a realiza SI, precum şi documentaţia SI. Este format din şeful de proiect, persoane care se ocupă cu concepţia şi realizarea SI şi reprezentanţi ai grupului de utilizatori;

· Comitetul utilizatorilor – participă la elaborarea de soluţii şi la validarea documentaţiei realizate de grupul de proiect.

Deciziile care se iau în ciclul de decizie sunt legate de aspecte multiple, ca de exemplu:

· Decizii manageriale legate de funcţionalitatea SI;

· Decizii financiare referitoare la costuri şi beneficii;

· Decizii referitoare la identificarea principalilor actori ai sistemului informaţional şi organizatoric;

· Decizii ale utilizatorilor finali legate de interfaţa SI;

· Decizii legate de modul de procesare a datelor;

· Decizii de ordin tehnic legate de echipamentele hardware şi software. 

Ciclul de viaţă


Ciclul de viaţă presupune existenţa a patru etape: realizarea unui plan strategic, realizarea unui studiu preliminar, realizarea unui studiu detaliat şi realizarea SI.

A) Planul strategic – trasează obiectivele ţintă ale organizaţiei dpdv al colectării informaţiilor necesare pentru îndeplinirea obiectivelor strategice şi împarte organizaţia pe domenii sau pe departamente pentru o mai bună analiză viitoare (inclusiv modul în care aceste departamente interacţionaeză între ele). Pentru fiecare departament este gândită o schemă a aplicaţiilor, care include şi politica de resurse umane, produsele hardware şi software, precum şi o metodologie pentru implementarea unei îmbunătăţiri viitoare a sistemului.

B) Studiul preliminar – este realizat pentru fiecare domeniu şi descrie SI propus, impactul acestuia asupra organizaţiei, costurile şi beneficiile. Studiul preliminar trebuie să fie în concordanţă cu planul strategic stabilit anterior. Activităţile acestei etape sunt:

· culegerea de informaţii despre activitatea organizaţiei, cu menţionarea şi scoaterea în evidenţă a particularităţilor întâlnite;

· realizarea diagramelor de flux care evidenţiază actorii participanţi şi schimburile de informaţii dintre ei;

· elaborarea primelor variante de MCD şi MOP şi analizarea punctelor lor slabe;

· propuneri de îmbunătăţire a MCD şi MOP şi prezentarea unei soluţii;
· evaluarea soluţiei propuse.

C) Studiul detaliat – specificarea detaliată a cerinţelor şi a arhitecturii noului sistem. În această etapă se vor avea în vedere toate aspectele care vor fi automatizate, incluzând specificaţiile de detaliu pentru modelul tehnic şi funcţional. Activităţi ale acestei etape:

( se realizează la nivel general :
· MCD, MCP, MLD, MOP pentru soluţia aleasă;
· definirea mediului de dezvoltare logic şi material;

· definirea dicţionarului de atribute;

· punerea în practică a studiului preliminar prin elaborarea planurilor de lucru, realizarea documentaţiei şi a planului de recepţie

( se realizează la nivel detaliat :
· stabilirea fazelor de realizare;
· validarea datelor şi prelucrărilor (optimizarea MLD şi realizarea unei prime variante a MFD);
· evaluarea timpului de realizare a bazei de date;
· un plan cu necesarul de echipamente şi materiale.
D) Realizarea SI – se execută în două subetape: studiul tehnic şi realizarea programelor şi punerea în lucru.

· Studiul tehnic – descrierea logică a arhitecturii SI ŞI descrierea MFD;

· Realizarea programelor şi punerea în lucru – scrierea efectivă a liniilor de cod, testarea SI şi integrarea în sistemul informaţional al organizaţiei.


Sintetizând, prin utilizarea metodei MERISE se răspunde la trei întrebări:

1) Ce trebuie făcut? – şi de aici rezultă etapele şi subetapele;

2) Cum se face? – de aici rezultă legăturile şi regulile;

3) Cu cine se face? – participanţii. 

Ciclul de abstractizare


Ciclul de abstractizare este constituit dintr-o înşiruire de raţionamente făcute în scopul realizării SI, şi constituie faza esenţială a metodei MERISE. Aceasta conţine 6 niveluri de abstractizare, împărţite în două mari categorii: niveluri de abstractizare care fac referire la date şi niveluri de abstractizare care fac referire la prelucrări:

	
	DATE
	PRELUCRĂRI

	CONCEPTUAL
	MCD (Modelul conceptual al datelor)
- Concepte fundamentale

- Relaţii semantice
	MCP (Modelul conceptual al prelucrărilor)

- Descrierea macroscopică (noţiunea de proces)

	LOGIC
	MLD (Modelul logic al datelor)

- Integrarea restricţiilor de organizare

- Traducerea în SGBD:

· entitate

· relaţie

· instanţă (realizare)
	MOP (Modelul organizaţional al prelucrărilor)

- Integrarea alegerii opţiunii

- Repartiţia om-maşină

- Timp real-timp diferit

Desfacerea proceselor ( proceduri( faze ( sarcini

	FIZIC
	MFD (Modelul fizic al datelor)

- Descrierea bazelor de date

- Noţiuni de înregistrare
	MFP (Modelul fizic al prelucrărilor)

- Descrierea programelor

- Descrierea procedurilor


Tabelul de mai jos prezintă întrebările care trebuiesc puse pe parcursul realizării unui SI prin metoda MERISE, răspunsurile care descriu de fapt nişte obiecte şi modelele astfel reprezentate:

	Întrebare
	Obiecte descrise
	Nivel de abstractizare
	Modele rezultate

	Ce se doreşte să se facă?
	Date

Relaţii

Reguli de gestiune

Înlănţuiri de prelucrări
	Conceptual
	MCD (static)

MCP (dinamic)

	Cine face? Cu ce? Când?
	Oameni

Maşini

Reţele diferite

Repartiţie geografică
	Logic

Organizaţional
	MLD

MOP

	Cum se face?
	Entităţi

Programe

Proceduri
	Fizic
	MFD

MFP



1) La nivelul ciclului de abstractizare metoda MERISE are o abordare descendentă, începând cu modelele conceptuale. Acest lucru implică acumularea de cunoştinţe şi analizarea organizaţiei ca intreg, luându-se astfel un prim contact cu aspectele reale ale organizaţiei. 


2) A doua subetapă din acest ciclu o reprezintă evaluarea modelelor logice şi organizaţionale fiind necesare luarea unor decizii cu privire la întrebările: Cine face? Cu ce? Când? Tot în cadrul acestei etape MCD este transformat în MLD.


3) A treia subetapă o reprezintă realizarea MFD şi MFP, ceea ce implică identificarea alternativelor tehnice de realizare a SI. Nivelul fizic priveşte constrângerile de ordin tehnic şi material, această fază fiind ultima dpdv cronologic. De aceea putem spune ca metoda MERISE este independentă de tehnologie până în faza finală. Acum vor fi luate în considerare constrângerile legate de sistemul de operare, de sistemul de management al bazei de date (SGBD), precum şi limbajul de programare folosit. 


La toate nivelurile de abstractizare ale ciclului, informaţiile care rezultă apar sub formă de grafice sau diagrame. Un aspect important al metodei MERISE îl reprezintă regulile de deducere (de transformare) a unui model din modelul anterior.

� Două astfel de modele frecvent utilizate în activitatea managerială sunt interogările de tipul what-if şi goal-seeking analysis





